Minister betreur talle sterftes op SA paaieArgieffoto van ‘n ongelukstoneel. (Foto: Itumeleng English/ANA) Die minister van vervoer, Fikile Mbalula, het die onlangse vlaag padsterftes op die land se paaie betreur. Verskeie dodelike ongelukke wat elk heelparty lewens geëis het, is die afgelope week in die Wes-Kaap, Vrystaat, KwaZulu-Natal, Limpopo en Mpumalanga aangemeld. Die minister het ŉ beroep op alle Suid-Afrikaners gedoen om deel te neem aan die veldtog om die land se paaie veiliger te maak. “Padveiligheid is ŉ gesamentlike verantwoordelikheid wat ons almal moet dra. Elkeen van ons weet watter individuele bydrae ons kan maak om ons paaie veiliger vir ons kinders en toekomstige geslagte te maak. Dit begin by ŉ verandering in die gedrag wat die lewens van ander padgebruikers in gevaar stel,” het Mbalula gesê. Volgens die minister doen die departement daadwerklike stappe om die slagting op die land se paaie te verminder. “Die implementering van die Wysigingswetsontwerp op die Administratiewe Beregting van Padverkeersmisdrywe (Aarto) gaan nie net oor ŉ doeltreffender manier om verkeersoortredings te bereg nie, maar ook om as doeltreffende aansporing te dien vir motoriste om hulle gedrag te verander,” het hy gesê. Volgens Mbalula is planne om verkeerspolisiëring 24 uur van die dag en elke dag van die week te implementeer, ook onderweg.